**Τιμητική Εκδήλωση στο Αγρίνιο**

**για τον Καθηγητή Βυζαντινής Αρχαιολογίας**

**Αθανάσιο Δ. Παλιούρα**

Εκδηλώσεις τιμής και μνήμης για τον αοίδιμο Καθηγητή Βυζαντινής Αρχαιολογίας & Τέχνης (στο Πανεπιστήμιο Ιωαννίνων) Αθανάσιο Δ. Παλιούρα διοργανώνονται στη γενέτειρα πόλη του (στο Αγρίνιο), με αφορμή τη συμπλήρωση δέκα ετών από το θάνατό του (14 Οκτωβρίου 2014). Οι εκδηλώσεις αυτές θα πραγματοποιηθούν το διήμερο ( το Σαββατοκύριακο ) 5η και 6η Οκτωβρίου 2024 και διοργανώνονται με πρωτοβουλία της Ιεράς Μητρόπολης Αιτωλίας & Ακαρνανίας, σε συνεργασία με το Δήμο Αγρινίου.

Το Σάββατο, 5η Οκτωβρίου2024, το απόγευμα στην αίθουσα εκδηλώσεων του Παπαστρατείου Μεγάρου στο Αγρίνιο θα γίνει παρουσίαση του τιμητικού – αφιερωματικού τόμου ***«ΦΩΣ ΙΛΑΡΟΝ»,*** στον οποίο περιλαμβάνονται επιστημονικές εργασίες διδακτορικών φοιτητών του καθηγητή Αθ. Παλιούρα, θα προβληθεί μικρής διάρκειας ταινία με αναφορές στη ζωή και το έργο του αοίδιμου καθηγητή και θα γίνει αναλυτική εισήγηση για το εκπαιδευτικό και ακαδημαϊκό – επιστημονικό έργο του. Στο πλαίσιο της εκδήλωσης αυτής θα γίνει η απονομή της ανώτατης τιμητικής διάκρισης της Ιεράς Μητροπόλεως στη σύζυγο του αοιδίμου καθηγητή, ως αναγνώριση της πολύπλευρης και μακροχρόνιας προσφοράς του Αθ. Παλιούρα, ιδιαίτερα στην πατρίδα του, την Αιτωλοακαρνανία. Την επόμενη ημέρα, Κυριακή 6η Οκτωβρίου 2024, στο Μητροπολιτικό Ναό Αγρινίου θα γίνει πολυαρχιερατική Θεία Λειτουργία και Ιερό Μνημόσυνο για τον αοίδιμο καθηγητή.

Το πλήρες πρόγραμμα των εκδηλώσεων βρίσκεται αναρτημένο στην επίσημη ιστοσελίδα της Ιεράς Μητροπόλεως Αιτωλίας & Ακαρνανίας στον ακόλουθο σύνδεσμο: [**https://imaa.gr/2024/09/%ce%b1%ce%b8%ce%b1%ce%bd%ce%ac%cf%83%ce%b9%ce%bf%cf%82-%ce%b4-%cf%80%ce%b1%ce%bb%ce%b9%ce%bf%cf%8d%cf%81%ce%b1%cf%82-1937-2014-%ce%b5%ce%ba%ce%b4%ce%b7%ce%bb%cf%8e%cf%83%ce%b5%ce%b9%cf%82-%cf%84/**](https://imaa.gr/2024/09/%CE%B1%CE%B8%CE%B1%CE%BD%CE%AC%CF%83%CE%B9%CE%BF%CF%82-%CE%B4-%CF%80%CE%B1%CE%BB%CE%B9%CE%BF%CF%8D%CF%81%CE%B1%CF%82-1937-2014-%CE%B5%CE%BA%CE%B4%CE%B7%CE%BB%CF%8E%CF%83%CE%B5%CE%B9%CF%82-%CF%84/)

Ο **Αθανάσιος Δ. Παλιούρας** (1937 – 2014) διετέλεσε καθηγητής της Βυζαντινής Αρχαιολογίας και Τέχνης στη Φιλοσοφική Σχολή του Πανεπιστημίου Ιωαννίνων. Γεννήθηκε το 1937 στο Αγρίνιο, όπου ολοκλήρωσε τη σχολική εκπαίδευση. Στη συνέχεια μετέβη στην Αθήνα, όπου σπούδασε Θεολογία και Αρχαιολογία στο Πανεπιστήμιο Αθηνών. Με υποτροφία της Ακαδημίας Αθηνών μετέβη στο Ινστιτούτο Βυζαντινών και Μεταβυζαντινών Σπουδών της Βενετίας, όπου εκπόνησε τη διδακτορική του διατριβή με τίτλο *"Ο Κρητικός ζωγράφος Γεώργιος Κλόντζας (1540-1608) και ο Μαρκιανός κώδικας των μικρογραφιών του"* και το 1973 έλαβε το διδακτορικό του δίπλωμα από τη Φιλοσοφική Σχολή του Πανεπιστημίου Αθηνών με βαθμό ‘ΑΡΙΣΤΑ’.

 Αρχικά εργάστηκε ως καθηγητής στη Μέση Εκπαίδευση στο νομό Αιτωλοακαρνανίας (για μία δεκαετία περίπου) ενώ μετά την απόκτηση του διδακτορικού του διπλώματος εργάστηκε στη Φιλοσοφική Σχολή του Πανεπιστημίου Ιωαννίνων, αρχικά (1976) ως Εντεταλμένος Επιμελητής και από το 1988 μέχρι την αφυπηρέτησή του (2006) ως πρωτοβάθμιος Καθηγητής στο επιστημονικό πεδίο της **Βυζαντινής Αρχαιολογίας και Τέχνης.** Οργάνωσε αρκετές πανεπιστημιακές ανασκαφές και έρευνες με επίκεντρο βυζαντινά και μεταβυζαντινά μνημεία της Ηπείρου και της Αιτωλοακαρνανίας, αλλά και της Κρήτης, ενώ δημοσίευσε πολλά βιβλία και μελέτες για τη Βυζαντινή και Μεταβυζαντινή Τέχνη και Αρχαιολογία. Για μια εικοσαετία υπήρξε επιμελητής του ετήσιου επιστημονικού περιοδικού *"Ηπειρωτικά Χρονικά"* (1980-2000), κατά περιόδους διετέλεσε μέλος του Κεντρικού Αρχαιολογικού Συμβουλίου ενώ κατέλαβε διάφορες θέσεις αυξημένης ευθύνης μέσα στο πλαίσιο του Πανεπιστημίου Ιωαννίνων και του Τμήματος Ιστορίας & Αρχαιολογίας, όπου ανήκε οργανικά.

[για περισσότερες πληροφορίες σχετικά με τη ζωή και το έργο του καθηγητή Αθ. Παλιούρα βλ. Φώτ. Μάλαινος, ***«Αθανάσιος Παλιούρας: ο Επιστήμονας, ο Άνθρωπος, ο Δάσκαλος»***, διαθέσιμο στην ηλεκτρονική διεύθυνση: [**https://www.imga.gr/wp-content/uploads/2016/04/paliouras.pdf**](https://www.imga.gr/wp-content/uploads/2016/04/paliouras.pdf)(σελ. 12-21) ]